Georg Hermann Valentin

Georg Hermann Valentin a l'é stàit un bibliògraf matemàtich.

A l'era nassù a Berlin ai 9 dë dzèmber dël 1848 e a l'ha passà a Berlin tuta soa vita.
A l'avìa studià al Friederich-Werder Gymnasium e ant ël perìod 1869-1879 a l'é stàit ëstudent ëd matemàtica a l'università, con ëd professor 'me Kummer, Kronecker e Weierstrass.
A l'é dotorasse dël 1879 con na tesi - con Weierstrass - ch'a tratava dël problema dla trasformassion d'equassion algébriche an doe variàbile an forma normal (De aequatione algebraica, quae est inter duas variabiles, in quandam formam canonicam transformata).

Dël 1874 a l'ha ancaminà a travajé 'me assistent a la Librerìa Real Ëstatal, dont a l'é vnù diretor dal 1908 al 1920, cand a l'é andàit an pension.
A l'era mariasse dël 1880 e a l'ha avù sinch fije.

Soa contribussion pì granda a la matemàtica a l'é stàit ël travaj ëd preparassion ëd na bibliografìa general ëd la matemàtica da l'achit ëd la stampa al 1900, ch'a l'ha mnà sensa treva dal 1884 a soa mòrt.

Valentin a l'é mòrt ai 24 ëd novèmber dël 1926.

Valentin, Georg Hermann